**Βρυξέλλες, 7 Απριλίου 2020**

**Αρ. Πρωτ.: EDF-20-04-54**

**ΠΡΟΣ:**

Jutta Urpilainen, Επίτροπο Διεθνών Εταιρικών Σχέσεων

Janez Lenarčič, Επίτροπο Διαχείρισης Κρίσεων

**ΚΟΙΝ:**

Helena Dalli, Επίτροπο Ισότητας

**Θέμα: COVID 19 - Αντιμετώπιση που να συμπεριλαμβάνει τη διάσταση της αναπηρίας**

Αξιότιμοι Επίτροποι,

Στο πλαίσιο της κρίσης του COVID-19, **εμείς - για λογαριασμό των ατόμων με αναπηρία σε όλο τον κόσμο** - θα θέλαμε να επιστήσουμε την προσοχή σας στη συμπερίληψη των ατόμων με αναπηρία στην αντιμετώπιση της κρίσης από την ΕΕ.

**Ένα δισεκατομμύριο άνθρωποι - ή το 15% του παγκόσμιου πληθυσμού - αντιμετωπίζουν κάποια μορφή αναπηρίας,** και η εμφάνιση της αναπηρίας είναι υψηλότερη στις αναπτυσσόμενες χώρες. Το ένα πέμπτο του εκτιμώμενου παγκόσμιου πληθυσμού - ή 110 με 190 εκατομμύρια άνθρωποι - αντιμετωπίζει σημαντικές δυσκολίες λειτουργικότητας.

Η Ευρωπαϊκή Ένωση και όλα τα κράτη μέλη της έχουν κυρώσει τη Σύμβαση για τα Δικαιώματα των Ατόμων με Αναπηρίες (CRPD), της οποίας τα άρθρα 11 και 32 σχετικά με την ανθρωπιστική δράση και τη διεθνή συνεργασία αντίστοιχα απαιτούν τη συμπερίληψη των ατόμων με αναπηρία.

Σήμερα η Ευρώπη έχει πληγεί σοβαρά από την πανδημία COVID-19, με μεγάλο αριθμό θανάτων και κρουσμάτων, και έχουμε διαπιστώσει δυσανάλογο αντίκτυπο στα άτομα με αναπηρία: τον αντίκτυπο της ίδιας της νόσου, καθώς και των μέτρων που έχουν ληφθεί για την καταπολέμησή της.

Η Ευρωπαϊκή απάντηση στην πανδημία COVID-19 θα είναι παγκόσμια και, επομένως, θα θέλαμε να **επισημάνουμε (σε παράρτημα) βασικές συστάσεις για την εφαρμογή της CRPD στην επικείμενη απάντησή σας στον COVID-19.**

Οι συστάσεις αυτές αποσκοπούν στην αντιμετώπιση του εύρους των κινδύνων που αντιμετωπίζουν τα άτομα με αναπηρία ως αποτέλεσμα της κρίσης του COVID-19. Γίνονται συστάσεις για κάθε ξεχωριστό θέμα, οι οποίες ευθυγραμμίζονται πλήρως με τις Κατευθυντήριες Γραμμές της DG ECHO “*Η ένταξη των ατόμων με αναπηρία σε επιχειρήσεις ανθρωπιστικής βοήθειας που χρηματοδοτούνται από την ΕΕ*" (2019).

Μη διστάσετε να επικοινωνήσετε μαζί μας για περισσότερες πληροφορίες ή για να συζητήσουμε διεξοδικά το συγκεκριμένο θέμα.

**Με εκτίμηση,**

**Ιωάννης ΒΑΡΔΑΚΑΣΤΑΝΗΣ**

Πρόεδρος Ευρωπαϊκού Φόρουμ Ατόμων με Αναπηρία (European Disability Forum - EDF)

**Ana Lucia ARELLANO,**

Πρόεδρος Διεθνούς Συμμαχίας για την Αναπηρία (International Disability Alliance - IDA)

Πρόεδρος Δικτύου Μη Κυβερνητικών Οργανώσεων Ατόμων με Αναπηρία και των Οικογενειών τους Λατινικής Αμερικής (Red Latinoamericana de Organizaciones no Gubernamentales de Personas con Discapacidad y sus Familias - RIADIS)

**Dr. Nawaf Kabbara**

Πρόεδρος Αραβικής Οργάνωσης Ατόμων με Αναπηρία (Arab Organization of Persons with Disabilities - AOPD)

**Mr. Idriss Alzouma Maïga**

Πρόεδρος Αφρικανικού Φόρουμ Ατόμων με Αναπηρία (African Disability Forum - ADF)

**Παράρτημα: Συστάσεις για μια απάντηση στην πανδημία του COVID 19 που θα συμπεριλαμβάνει τη διάσταση της αναπηρίας**

**Δημιουργία προσβάσιμης πληροφόρησης για την δημόσια υγεία**

Όλα τα άτομα έχουν δικαίωμα στην άμεση και έγκυρη πληροφόρηση σχετικά με την επιδημία και τα μέτρα που πρέπει να λάβουν τα ίδια και οι οικογένειές τους. Αυτό περιλαμβάνει:

* παροχή εναλλακτικών και προσβάσιμων μεθόδων για την πρόσβαση στην ενημέρωση γενικότερα και όχι μόνο σε ιστοσελίδες (αυτόματες τηλεφωνικές γραμμές, βίντεο, φυλλάδια κλπ.)
* κατάλληλη ενημέρωση με χρήση νοηματικής γλώσσας και υποτιτλισμού
* παροχή πληροφόρησης σε απλή γλώσσα και σε μορφή εύκολη για ανάγνωση (easy-to-read)
* χρήση πλήρως προσβάσιμης ψηφιακής τεχνολογίας
* διασφάλιση πλήρους προσβασιμότητας τηλεφωνικών γραμμών και άλλων μέσων επικοινωνίας που παρέχουν πληροφορίες για τη δημόσια υγεία, συμπεριλαμβανομένων των υπηρεσιών αναμετάδοσης μέσω κειμένου για κωφά και βαρήκοα άτομα
* πλήρης προσβασιμότητα των αριθμών έκτακτης ανάγκης (τόσο των γενικών όσο και των ειδικών τηλεφωνικών αριθμών που έχουν οριστεί για την πανδημία), συμπεριλαμβανομένων των υπηρεσιών αναμετάδοσης μέσω κειμένου για κωφά και βαρήκοα άτομα
* διασφάλιση ότι οι πληροφορίες και οι υπηρεσίες υγείας / υποστήριξης όχι μόνο είναι διαθέσιμες αλλά και η διάθεσή τους γίνεται με τρόπους και μορφές επικοινωνίας που χρησιμοποιούνται από άτομα τυφλοκωφά, συμπεριλαμβανομένης (αλλά όχι μόνον) της χρήσης νοηματικής γλώσσας, (παραδοσιακή και απτική) και της διερμηνείας.

Αυτό ισχύει για όλη τη δημόσια και ιδιωτική πληροφόρηση, συμπεριλαμβανομένων των εθνικών και τοπικών δελτίων-εκπομπών ενημέρωσης (τόσο των ζωντανών όσο και των μαγνητοσκοπημένων) και των υπηρεσιών υγείας. Χρήσιμες μπορούν επίσης να είναι ειδικές ιστοσελίδες με συχνές ερωτήσεις σχετικά με τις ανησυχίες των ατόμων με αναπηρία και των οικογενειών τους.

**Προσβάσιμες, συμπεριληπτικές, υγιεινές υπηρεσίες υγείας και άλλες διευκολύνσεις**

* Οι εγκαταστάσεις και οι υπηρεσίες που σχετίζονται με την καραντίνα θα πρέπει να είναι πλήρως προσβάσιμες στα άτομα με αναπηρία, συμπεριλαμβανομένης της πλήρους πρόσβασης στην πληροφόρηση.
* Οι εργαζόμενοι στον τομέα της υγειονομικής περίθαλψης πρέπει να ενημερώνονται για τους κινδύνους που αντιμετωπίζουν τα άτομα με προϋπάρχουσες καταστάσεις που τα καθιστούν ευάλωτα σε παθήσεις του αναπνευστικού.
* Όλα τα σημεία εισόδου στις εγκαταστάσεις υγειονομικής περίθαλψης (συμπεριλαμβανομένων εκείνων που μπορεί να θεωρούνται «δευτερεύουσες» είσοδοι και τα οποία είναι στην πραγματικότητα η μόνη προσβάσιμη είσοδος) θα πρέπει να αντιμετωπίζονται με τα ίδια πρωτόκολλα υγιεινής όπως όλα τα άλλα τμήματα της υπηρεσίας. Αυτό περιλαμβάνει την καθαριότητα κιγκλιδωμάτων ραμπών ή σκαλοπατιών, κουμπιών προσβασιμότητας για πόρτες κ.λπ.
* Τα αντισηπτικά και άλλα υλικά υγιεινής πρέπει να είναι εξίσου διαθέσιμα στα άτομα με αναπηρία. Θα πρέπει να βρίσκονται σε προσβάσιμο σημείο, να υπάρχουν διαθέσιμες πληροφορίες που να δείχνουν τη θέση τους και να είναι προσβάσιμος ο μηχανισμός διανομής του προϊόντος.

**Επένδυση στην παροχή υπηρεσιών και υποστήριξης - Απαιτείται Ευρωπαϊκή αλληλεγγύη για να διασφαλιστεί η ενίσχυση των βασικών υπηρεσιών**

* Τα συστήματα υγειονομικής περίθαλψης και κοινωνικής πρόνοιας σταθερά χρηματοδοτούνται ανεπαρκώς σε ολόκληρη την ΕΕ. Οι επενδύσεις σε αυτές τις υπηρεσίες, συμπεριλαμβανομένων των φαρμάκων, των προστατευτικών υλικών και των υπερωριών του προσωπικού, είναι απαραίτητες και επείγουσες για να διασφαλιστεί ότι μπορούν να αντιμετωπίσουν το αυξημένο κόστος που συνδέεται με την υπάρχουσα κρίση με τρόπο που να συμπεριλαμβάνει όλον τον πληγούμενο πληθυσμό.

**Μη διακριτικές ιατρικές κατευθυντήριες γραμμές δεοντολογίας**

* Σε χώρες όπου οι επαγγελματίες υγείας δεν είναι σε θέση να παρέχουν το ίδιο επίπεδο φροντίδας σε όλους εξαιτίας της έλλειψης εξοπλισμού και της υπο-χρηματοδότησης του τομέα της υγειονομικής περίθαλψης, οι ιατρικές κατευθυντήριες γραμμές δεοντολογίας πρέπει να μην εισάγουν διακρίσεις και να ακολουθούν το διεθνές δίκαιο και τις υπάρχουσες κατευθυντήριες γραμμές δεοντολογίας για τη φροντίδα σε περίπτωση καταστροφών και έκτακτης ανάγκης. Είναι σαφές ότι τα άτομα με αναπηρία δεν μπορούν να υφίστανται διακρίσεις.
* Κατά την κατάρτιση αυτών των κατευθυντήριων γραμμών, οι αρχές πρέπει να λάβουν υπόψη τη δέσμευσή τους στη Σύμβαση των Ηνωμένων Εθνών για τα Δικαιώματα των Ατόμων με Αναπηρίες, και ιδίως το άρθρο 11 - Καταστάσεις Κινδύνου και Ανθρωπιστικών Κρίσεων.

**Εμπλοκή των ατόμων με αναπηρία**

* Τα άτομα με αναπηρία, μέσω των αντιπροσωπευτικών τους οργανώσεων, είναι οι πλέον κατάλληλοι για την παροχή συμβουλών στις αρχές σχετικά με τις ειδικές απαιτήσεις και τις καταλληλότερες λύσεις κατά την παροχή προσβάσιμων και συμπεριληπτικών υπηρεσιών.
* Όλες οι δραστηριότητες περιορισμού και μετριασμού του COVID-19 (όχι μόνο εκείνες που σχετίζονται άμεσα με τη συμπερίληψη των ατόμων με αναπηρία) πρέπει να προγραμματιστούν και να εφαρμοστούν με την ενεργό συμμετοχή ατόμων με αναπηρία και των αντιπροσωπευτικών τους οργανώσεων - αυτό ισχύει τόσο για πρωτοβουλίες σε κοινοτικό και εθνικό επίπεδο όσο και για μεμονωμένες καταστάσεις.

**Διασφάλιση ότι οι περιθωριοποιημένοι και απομονωμένοι άνθρωποι δε μένουν χωρίς βασικά αγαθά, υποστήριξη και ανθρώπινη επαφή**

* Όταν οι επισκέψεις σε εγκαταστάσεις φροντίδας απαγορεύονται και συνίσταται η κοινωνική απομόνωση, τα άτομα που είναι ήδη απομονωμένα θα είναι μεταξύ εκείνων που επηρεάζονται περισσότερο. Κανείς δεν πρέπει να αφεθεί χωρίς υποστήριξη, φαγητό και τις αναγκαίες υπηρεσίες. Οι υπεύθυνοι σχεδιασμού πρέπει να διασφαλίζουν ότι κανείς δεν θα μείνει πίσω.

**Δίκτυα υποστήριξης και βοηθητικές συσκευές**

* Πρέπει να είναι διαθέσιμες χρηματοδοτήσεις και πρακτικές λύσεις για να διασφαλιστεί ότι τα άτομα με αναπηρία δε θα επηρεαστούν αρνητικά από την προσωρινή απώλεια ατόμων που τους παρείχαν υποστήριξη (συμπεριλαμβανομένων των προσωπικών βοηθών, της οικογένειας και συγκεκριμένων επαγγελματικών) λόγω ασθένειας ή έμμεσων επιπτώσεων του COVID-19.
* Ομοίως, πρέπει να δοθεί προτεραιότητα στις υπηρεσίες που εμπλέκονται στην παροχή και συντήρηση-επισκευή βασικών βοηθητικών συσκευών.

**Προστασία εισοδήματος**

* Οι αρχές πρέπει να διασφαλίσουν ότι τα άτομα με αναπηρία και εκείνα με ευάλωτη υγεία μπορούν να εργάζονται από το σπίτι και, αν αυτό δεν είναι δυνατόν λόγω της φύσης της εργασίας ή για οποιονδήποτε άλλο λόγο, να διασφαλίζουν ειδική άδεια που να εγγυάται το 100% του εισοδήματος.

**Εξασφάλιση ότι μηνύματα επικοινωνίας που αφορούν τη δημόσια υγεία σέβονται το άτομο και δεν εισάγουν διακρίσεις**

* Πολλοί άνθρωποι με προϋπάρχοντα προβλήματα υγείας, ηλικιωμένοι και άτομα με πολύπλοκες ανάγκες υγείας διατρέχουν μεγαλύτερο κίνδυνο σοβαρών επιπλοκών στην υγεία τους λόγω του COVID-19. Ωστόσο, η δημόσια ενημέρωση σχετικά με το θέμα πρέπει να αποπνέει σεβασμό προς το άτομο και να είναι απαλλαγμένη από προκατάληψη, αποφεύγοντας το ενδεχόμενο διάκρισης με βάση την ηλικία ή την αναπηρία εναντίον οποιουδήποτε μέρους του πληθυσμού.

**Διασφάλιση της καταμέτρησης των ατόμων με αναπηρία**

* Τα συστήματα πληροφοριών στον τομέα της υγείας και στην παρακολούθηση, και τα νέα συστήματα που χρησιμοποιούνται για την παρακολούθηση και τον περιορισμό της εξάπλωσης και των επιπτώσεων του COVID-19, πρέπει να κατανέμουν τα στοιχεία με βάση την ηλικία, το φύλο και την αναπηρία.